Jong Mikayla (6) weer tuis ná spoegkobra haar pik | Maroela Media
Mikayla Grove. Foto: Facebook
Die sesjarige Mikayla Grove van KwaZulu-Natal is Sondag uit die hospitaal ontslaan nadat sy vroeër vandeesmaand op 'n kleinhoewe in dié provinsie deur 'n spoegkobra gepik is.
Maroela Media het vroeër berig Grove is in die waakeenheid opgeneem nadat dié spoegkobra haar gepik het terwyl sy in haar bed gelê en slaap het. Dokters het met haar aankoms by die hospitaal teengif toegedien waarna sy aan 'n ventilator gekoppel is en noodbehandeling ontvang het om haar lewe te red.
Ludwig Grove, Mikayla se pa, het Maandag aan Maroela Media gesê dit "gaan fantasties" met Mikayla.
Volgens Ludwig was Mikayla vier keer in die teater – drie keer om die wond aan haar gesig te ontleed en te verseker dat die wond nie septies raak nie, en 'n vierde keer om te opereer.
"Dit gaan wonderlik met haar. Sy wou gister sommer hand stands in die hospitaal doen – ons moes bontstaan en die dokter moes maar mooi praat. Sy is dankbaar om ontslaan te word," sê hy.
Hy sê hoewel Mikayla nog 'n wond aan die kant van haar gesig het en waarskynlik 'n letsel sal oorhou, is die gesin dankbaar dat sy uit die hospitaal ontslaan is. Mikayla se ma, Inge, het ook volkome herstel nadat sy slanggif in haar oë gekry het.
"Haar gesiggie is nog net so mooi soos altyd, maar nou is dié gesiggie tuis. Sy gaan volgende week weer terug skool toe en dan gaan alles weer na normaal terugkeer," sê Ludwig.
So bly vir die kind en haar ouers. En vir dokters wat geweet het wat om te doen. Hoop sy herstel volkome.
Dankie Hemelse Vader dat die pragtige kind nog gespaar is!
Dankie vd noodgevalle personeel wat so vinnig opgetree het en die teengif toegedien het mag julle geseend bly!